[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 25.10.2007

COM(2007) 632 τελικό

ΕΚΘΕΣΗ ΤΗΣ ΕΠΙΤΡΟΠΗΣ

Ταμείο Αλληλεγγύης της Ευρωπαϊκής Ένωσης Ετήσια έκθεση 2006

ΕΚΘΕΣΗ ΤΗΣ ΕΠΙΤΡΟΠΗΣ

Ταμείο Αλληλεγγύης της Ευρωπαϊκής ΈνωσηςΕτήσια έκθεση 2006

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Νέες αιτήσεις που παρελήφθησαν το 2006 3

3. Αιτήσεις που παρελήφθησαν το 2005 6

4. Ειδικό θέμα: χρήση των συναλλαγματικών ισοτιμιών εκτός της ζώνης του ευρώ 7

5. Χρηματοδότηση 8

6. Παρακολούθηση 9

7. Κλείσιμο των παρεμβάσεων 9

8. Πρόταση νέου κανονισμού για το Ταμειο Αλληλεγγύης 11

9. Συμπεράσματα 11

Παράρτημα 1 European Union Solidarity Fund applications received or completed in 2006 13

Παράρτημα 2 Criteria to mobilise the EU Solidarity Fund 14

Παράρτημα 3 Determination of the amount of aid 15

Παράρτημα 4 Thresholds for major disasters applicable in 2006 (based on 2004 figures for Gross National Income) 16

1. Εισαγωγή

Το Ταμείο Αλληλεγγύης της Ευρωπαϊκής Ένωσης δημιουργήθηκε στις 15 Νοεμβρίου 2002[1]. Το άρθρο 12 του κανονισμού για το Ταμείο Αλληλεγγύης προβλέπει ότι η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση για τις δραστηριότητες που ανέλαβε το Ταμείο το προηγούμενο έτος. Η παρούσα έκθεση παρουσιάζει τις δραστηριότητες του Ταμείου κατά το 2006 και καλύπτει, όπως και στις προηγούμενες εκθέσεις, τρεις τομείς: την επεξεργασία των νέων αιτήσεων που κατατέθηκαν κατά τη διάρκεια του 2006, την παρακολούθηση της τρέχουσας εφαρμογής των επιδοτήσεων και την αξιολόγηση των εκθέσεων εφαρμογής με σκοπό την προετοιμασία τους για κλείσιμο.

Επιπλέον, η έκθεση παρουσιάζει την πρόοδο που συντελέστηκε σχετικά με την πρόταση νέου κανονισμού για το Ταμείο Αλληλεγγύης, η οποία υποβλήθηκε από την Επιτροπή στις 6 Απριλίου 2005 για την περίοδο μετά τη λήξη των δημοσιονομικών προοπτικών της περιόδου 2000-2006.

2. Νέες αιτήσεις που παρελήφθησαν το 2006

Κατά τη διάρκεια του 2006 η Επιτροπή έλαβε τέσσερις νέες αιτήσεις για ενίσχυση από το Ταμείο Αλληλεγγύης. Στο παράρτημα 1 παρατίθεται λεπτομερής επισκόπηση όλων των περιπτώσεων. Οι αιτήσεις αξιολογήθηκαν βάσει των κριτηρίων που ορίζονται στον κανονισμό και των πληροφοριών που ήταν σε θέση να παράσχουν τα αιτούντα κράτη.

Ηνωμένο Βασίλειο

Στις 17 Φεβρουαρίου 2006 το ΗΒ υπέβαλε αίτηση για ενίσχυση από το Ταμείο Αλληλεγγύης σχετικά με τις εκρήξεις και την πυρκαγιά στις αποθηκευτικές δεξαμενές πετρελαίου στο Buncefield του Hertfordshire στις 11 Δεκεμβρίου 2005. Οι εκρήξεις προκάλεσαν ζημίες σε ακίνητα, υποδομές και στο περιβάλλον και είχαν ως αποτέλεσμα τη διακοπή της επιχειρηματικής δραστηριότητας. Δύο χιλιάδες άνθρωποι υποχρεώθηκαν να εγκαταλείψουν προσωρινά τα σπίτια τους. Οι άμεσες ζημίες που προκλήθηκαν από την καταστροφή ανέρχονταν συνολικά σε 730 εκατ. EUR. Ο πληθυσμός στην προσβληθείσα περιοχή ανέρχεται σε 138.000 άτομα, από τα οποία επλήγησαν 10.000 κατ’ ανώτατο όριο, σύμφωνα με εκτιμήσεις των αρχών του ΗΒ.

Στο άρθρο 2 παράγραφος 1 του κανονισμού προβλέπεται ότι ο κανονισμός εφαρμόζεται κυρίως σε περιπτώσεις μείζονος φυσικής καταστροφής[2]. Αν και δεν αποκλείεται να είναι επιλέξιμη μια αίτηση που αφορά τεχνολογική καταστροφή, αυτό μπορεί να συμβεί μόνον σε εξαιρετικές περιστάσεις[3].

Το κανονικό κατώφλιο για την κινητοποίηση του ΤΑΕΕ στο ΗΒ το 2006 ήταν 3,203 δισ. EUR (δηλ. 3 δισ. EUR σε τιμές 2002). Δεδομένου ότι η άμεση ζημία από την έκρηξη ήταν σημαντικά χαμηλότερη από το κανονικό κατώφλιο για την κινητοποίηση του ΤΑΕΕ, το ΗΒ υπέβαλε αίτηση βάσει του κριτηρίου της εξαιρετικής τοπικής καταστροφής, όπως ορίζεται στο άρθρο 2 παράγραφος 2 του κανονισμού και προβλέπει τη χρήση του ΤΑΕΕ εφόσον πληρούνται ορισμένες πολύ συγκεκριμένες προϋποθέσεις[4]. Σύμφωνα με τον κανονισμό η Επιτροπή οφείλει να εφαρμόζει τις προϋποθέσεις αυτές «με άκρα αυστηρότητα».

Η αξιολόγηση της αίτησης έδειξε ότι, ενώ η έκρηξη είχε προκαλέσει σημαντικές ζημίες σε τοπικό επίπεδο, η αίτηση δεν πληρούσε τις προϋποθέσεις που ορίζει ο κανονισμός για την κινητοποίηση του Ταμείου. Οι ζημίες ήταν αρκετά χαμηλότερες από το κανονικό κατώφλιο για την κινητοποίηση του Ταμείου (αντιπροσώπευαν λιγότερο από το 23% του κατωφλίου) και μόνον ένα μικρό μέρος του πληθυσμού της περιοχής είχε πληγεί. Βάσει αυτών, οι αρχές του ΗΒ αποφάσισαν να αποσύρουν την αίτηση με επιστολή που έλαβε η Επιτροπή στις 22 Μαρτίου 2006.

Ελλάδα

Οι ελληνικές αρχές υπέβαλαν στις 22 Μαΐου 2006 αίτηση σχετικά με τις πλημμύρες που σημειώθηκαν το Μάρτιο του 2006 στην περιοχή του ποταμού Έβρου στα ανατολικά σύνορα της Ελλάδας. Παρασχέθηκαν συμπληρωματικές πληροφορίες τον Ιούλιο και το Νοέμβριο του 2006. Η μετάφραση του ελληνικού εγγράφου με τις πρόσθετες πληροφορίες είχε ως αποτέλεσμα να καθυστερήσει αρκετά η αξιολόγηση της αίτησης. Επρόκειτο για τη δεύτερη αίτηση που απέστειλαν οι ελληνικές αρχές σε διάστημα 13 μηνών σχετικά με τις πλημμύρες στην περιοχή του Έβρου. Η πρώτη αίτηση που υποβλήθηκε το 2005 δεν είχε κριθεί επιλέξιμη και είχε απορριφθεί[5].

Οι πλημμύρες του 2006 προκάλεσαν ζημίες της τάξης των 372 εκατ. EUR, ποσό σχεδόν τριπλάσιο από αυτό του προηγούμενου έτους, αλλά πάντως χαμηλότερο από το κανονικό κατώφλιο των 1,004 δισ. EUR που είναι απαραίτητο για την κινητοποίηση του Ταμείου Αλληλεγγύης, δηλ. το 0,6% του Ακαθάριστου Εθνικού Εισοδήματος της Ελλάδας (ΑΕΕ). Η αίτηση εξετάστηκε συνεπώς βάσει των κριτηρίων που ισχύουν για τις εξαιρετικές περιπτώσεις τοπικών καταστροφών.

Πάνω από το 70% των 180.000 ατόμων που ζουν στις πληγείσες από τις πλημμύρες περιοχές ήταν άμεσα θιγόμενοι. Μεγάλες καταστροφές είχαν πλήξει τα δίκτυα και τις υποδομές στην περιοχή και είχαν παραλύσει την οικονομική δραστηριότητα του τόπου. Περίπου 100 εκατ. m² γεωργικών εκτάσεων είχαν πλημμυρίσει κατά μήκος του ποταμού και 2.000 ζώα είχαν πνιγεί, σύμφωνα με τις εκτιμήσεις. Οι πλημμύρες κατέστρεψαν ολοσχερώς τη γεωργική παραγωγή, ενώ η αργή αποστράγγιση των πλημμυρισμένων περιοχών απομάκρυνε κάθε πιθανότητα φύτευσης νέων καλλιεργειών. Λόγω της έλλειψης γεωργικής παραγωγής, πολλές τοπικές βιομηχανίες δεν μπόρεσαν να έχουν καμία γεωργική, μεταποιητική ή εμπορική δραστηριότητα σε μια περιοχή όπου η κύρια απασχόληση του 90% του πληθυσμού είναι η γεωργία. Λόγω της εκτεταμένης ζημίας που είχαν υποστεί τα δίκτυα άρδευσης και ύδρευσης έπρεπε να διανεμηθεί εμφιαλωμένο νερό σε αρκετούς δήμους. Η επισκευή των δικτύων ύδρευσης, ο εντοπισμός εναλλακτικών φρεατίων που δεν είχαν προσβληθεί από τη μόλυνση της λεκάνης απορροής και η αναζήτηση νέων πηγών αναμενόταν να δημιουργήσει κρίσιμη κατάσταση στην ευρύτερη περιοχή για διάστημα μεγαλύτερο του έτους. Ελήφθη επίσης υπόψη ότι οι αρνητικές συνέπειες που είχαν για την οικονομική δραστηριότητα οι πλημμύρες, και οι οποίες θεωρήθηκαν οι χειρότερες των τελευταίων 50 ετών, αφορούσαν μια περιοχή που είχε ήδη πληγεί σοβαρά από τις πλημμύρες το 2005. Αυτές οι συσσωρευμένες συνέπειες έκαμψαν την ικανότητα αποκατάστασης της τοπικής οικονομίας.

Κατά συνέπεια, στις αρχές του 2007 η Επιτροπή αποφάσισε να προτείνει την κινητοποίηση του Ταμείου και να χορηγήσει το ποσό των 9,3 εκατ. EUR.

Ουγγαρία

Ύστερα από τις καταστροφές που προκάλεσαν οι πλημμύρες στην Ουγγαρία τον Απρίλιο/Μάιο του 2006, οι αρχές της Ουγγαρίας υπέβαλαν στην Επιτροπή στις 9 Ιουνίου αίτηση για ενίσχυση από το Ταμείο Αλληλεγγύης. Η αίτηση υποβλήθηκε στα αγγλικά, οπότε δεν χρειάστηκε να μεταφραστεί για να μπορέσει να αξιολογηθεί από τις υπηρεσίες της Επιτροπής. Συμπληρωματικές πληροφορίες που ζήτησε η Επιτροπή και ήταν αναγκαίες για την ολοκλήρωση της αξιολόγησης, δόθηκαν στις 21 Σεπτεμβρίου. Οι πλημμύρες χαρακτηρίστηκαν μείζων καταστροφή κατά την έννοια του κανονισμού, αφού οι άμεσες ζημίες της τάξης των 560 εκατ. EUR υπερέβαιναν το κατώφλιο για την κινητοποίηση του Ταμείου (459,494 εκατ. EUR, ποσό που αντιστοιχεί στο 0,6% του ΑΕΕ της Ουγγαρίας).

Από την καταστροφή επλήγησαν πάνω από 1,5 εκατ. κάτοικοι στις 8 από τις 20 επαρχίες της Ουγγαρίας κατά μήκος των περιοχών υδροληψίας των ποταμών Δούναβη και Τίζα. Οι ουγγρικές αρχές ανέφεραν σημαντικές ζημίες στις υποδομές, ιδίως στα δίκτυα ύδρευσης και αποχέτευσης (136 εκατ. EUR), στα αντιπλημμυρικά έργα (85 εκατ. EUR), στον τομέα των μεταφορών (93 εκατ. EUR), καθώς και στη γεωργία (πάνω από 61 εκατ. EUR), στην πολιτιστική κληρονομιά και σε διάφορα φυσικά πάρκα.

Η Επιτροπή αποφάσισε την 1η Δεκεμβρίου 2006 να κινητοποιήσει το Ταμείο Αλληλεγγύης και πρότεινε να χορηγηθεί το ποσό των 15 εκατ. EUR ως οικονομική ενίσχυση. Η σχετική πρόταση διορθωτικού προϋπολογισμού – που κάλυπτε τόσο την ουγγρική όσο και την ελληνική περίπτωση – υποβλήθηκε το 2007, μόλις ολοκληρώθηκε η αξιολόγηση της ελληνικής αίτησης.

Ισπανία

Ύστερα από τις πυρκαγιές που έπληξαν τα δάση της Γαλικίας τον Αύγουστο του 2006, οι ισπανικές αρχές υπέβαλαν στις 6 Οκτωβρίου αίτηση στην Επιτροπή για ενίσχυση από το Ταμείο Αλληλεγγύης. Η αίτηση υποβλήθηκε στα ισπανικά και για τη μετάφραση χρειάστηκαν πάνω από 4 εβδομάδες.

Σύμφωνα με τις πληροφορίες που έδωσαν οι ισπανικές αρχές, οι συνολικές ζημίες από τις φωτιές ανέρχονταν σε 91 εκατ. EUR και αντιστοιχούσαν σε λιγότερο από το 3% του κανονικού κατωφλίου για την κινητοποίηση του Ταμείου Αλληλεγγύης που ισχύει για την Ισπανία (3,203 δισ. EUR, δηλ. 3 δισ. EUR σε τιμές 2002). Δεδομένου ότι η συνολική ζημία παρέμενε χαμηλότερη από το κανονικό κατώφλιο που απαιτείται για την κινητοποίηση του Ταμείου Αλληλεγγύης, η αίτηση εξετάστηκε βάσει των κριτηρίων των εξαιρετικών περιπτώσεων τοπικών καταστροφών.

Η ισπανική αίτηση αφορούσε συνολικά τη Γαλικία, η οποία έχει πληθυσμό 2,760 εκατ. κατοίκους. Καταγράφηκαν συνολικά 1908 πυρκαγιές σε 128 δήμους, οι οποίοι βρίσκονται ως επί το πλείστον στο δυτικό μέρος της Γαλικίας, έχουν πληθυσμό 1,5 εκατ. κατοίκους, και στους οποίους περιλαμβάνονται μεγάλες πόλεις όπως οι Santiago de Compostela, Ourense και Vigo. Ενώ υπήρχαν αποδείξεις για εκτεταμένες ζημίες στα δάση και στο περιβάλλον, η αίτηση δεν περιείχε στοιχεία που να αποδεικνύουν ότι επλήγη άμεσα ο πληθυσμός. Τα προσκομισθέντα στοιχεία δεν επέτρεψαν την Επιτροπή να συμπεράνει ότι η πλειονότητα του πληθυσμού της περιοχής για την οποία υποβλήθηκε η αίτηση επλήγη άμεσα από την καταστροφή.

Η πιθανότητα να είχαν προκληθεί ορισμένες πυρκαγιές από μη φυσικά αίτια - όπως υπονοείτο στην αίτηση - δεν διερευνήθηκε περαιτέρω.

Η Επιτροπή κατέληξε στο συμπέρασμα ότι ενώ τα στοιχεία που προσκόμισαν οι ισπανικές αρχές έδειχναν ότι το περιβάλλον είχε υποστεί σημαντική καταστροφή, γεγονός που θα είχε αρνητικές συνέπειες για τις συνθήκες διαβίωσης, το μεγαλύτερο μέρος του πληθυσμού δεν είχε πληγεί από την καταστροφή και δεν υπήρχαν στοιχεία για μακροχρόνιες συνέπειες στην οικονομική σταθερότητα της περιοχής. Η τελευταία εκτίμηση ενισχύθηκε από το γεγονός ότι η ζημία αντιστοιχούσε μόνο στο 0,2% του ΑΕγχΠ της Γαλικίας.

Συνεπώς, η Επιτροπή αποφάσισε στις 20 Φεβρουαρίου 2007 να απορρίψει την αίτηση και ενημέρωσε τις ισπανικές αρχές σχετικά.

3. αιτησεις που παρεληφθησαν το 2005

Η αξιολόγηση – βάσει του κριτηρίου των εξαιρετικών περιπτώσεων τοπικών καταστροφών – της αίτησης που υπέβαλε η Αυστρία , στις 19 Οκτωβρίου 2005, σχετικά με τις πλημμύρες στα κρατίδια Φόραρλμπεργκ και Τυρόλου τον Αύγουστο του 2005 ολοκληρώθηκε αφού δόθηκαν συμπληρωματικές πληροφορίες από τις αυστριακές αρχές στις 12 Ιανουαρίου 2006.

Η συνολική άμεση ζημία εκτιμήθηκε σε 591,94 εκατ. EUR, ποσό που αντιστοιχεί στο 0,27% περίπου του ΑΕΕ της Αυστρίας ή στο 45% του κανονικού κατωφλίου για την κινητοποίηση του ΤΑΕΕ στην Αυστρία (0,6% του ΑΕΕ). Πάνω από το 60% των 98.000 κατοίκων της περιοχής που καταστράφηκε από τις πλημμύρες είχαν πληγεί σοβαρά.

Από τα στοιχεία φάνηκε ότι οι πλημμύρες προκάλεσαν σοβαρές ζημίες με μακροχρόνιες συνέπειες στις υποδομές, ιδίως στους τομείς των μεταφορών, των δικτύων ύδρευσης/αποχέτευσης και ενέργειας με μακροχρόνιες συνέπειες για όλους τους τομείς της οικονομικής δραστηριότητας, συμπεριλαμβανομένης της γεωργίας. Χαρακτηριστικό της ζημίας στον ιδιωτικό τομέα ήταν ο μεγάλος αριθμός των κατεστραμμένων σπιτιών (πάνω από 1200 μόνο στο Τυρόλο), οι σοβαρές ζημίες στις επιχειρήσεις και ειδικότερα στον τουρισμό, την κυριότερη πηγή εισοδήματος της περιοχής. Σύμφωνα με τις εκτιμήσεις, οι συνέπειες των πλημμυρών θα ήταν αισθητές για πάνω από ένα έτος. Λαμβάνοντας υπόψη τις εξαιρετικές ζημίες, οι συνέπειες των πλημμυρών αυτών σε μια περιοχή όπου οι κάτοικοι φτάνουν τους 100.000 δεν μπορούσαν να θεωρηθούν απλώς τοπικές. Η Επιτροπή αποφάσισε, συνεπώς, να κινητοποιήσει το Ταμείο Αλληλεγγύης και πρότεινε να δοθεί το ποσό των 14,8 εκατ. EUR ως οικονομική ενίσχυση.

Η αξιολόγηση των δύο αιτήσεων που υπέβαλε η Ρουμανία το 2005 για τις καταστροφές που είχαν προκληθεί από τις πλημμύρες ολοκληρώθηκε στις αρχές του 2006 αφού οι ρουμανικές αρχές προσκόμισαν, στις 29 Δεκεμβρίου 2005, τις πληροφορίες που ζητούσε η Επιτροπή. Στις 10 Μαρτίου η Επιτροπή αποφάσισε να κινητοποιήσει το Ταμείο Αλληλεγγύης και να προτείνει τη χορήγηση του ποσού των 18,8 εκατ. EUR για τις πλημμύρες της άνοιξης και των 52,4 εκατ. EUR για τις πλημμύρες του καλοκαιριού.

Στις 23 Δεκεμβρίου 2005 η Επιτροπή είχε ήδη προτείνει να χορηγηθεί στη Βουλγαρία οικονομική ενίσχυση για τις δύο πλημμύρες που είχαν πλήξει τη χώρα την άνοιξη και το καλοκαίρι του 2005, η οποία ανερχόταν σε 9,7 εκατ. EUR και 10,6 εκατ. EUR αντίστοιχα.

Στις 27 Απριλίου 2006 το Συμβούλιο και το Κοινοβούλιο ενέκριναν την πρόταση διορθωτικού προϋπολογισμού της Επιτροπής, η οποία κάλυπτε σε ένα πακέτο πέντε επιδοτήσεις για την Αυστρία, τη Ρουμανία και τη Βουλγαρία και οι σχετικές αποφάσεις επιδότησης εγκρίθηκαν στις 19 Ιουνίου για τη Βουλγαρία, στις 29 Ιουνίου για την Αυστρία και στις 26 Ιουλίου για τη Ρουμανία.

4. Ειδικό θεμα: χρηση των συναλλαγματικων ισοτιμιων εκτοσ της ζωνησ του ευρω

Οι πρόσφατες αιτήσεις για ενίσχυση από το Ταμείο Αλληλεγγύης που υπέβαλαν χώρες εκτός της ζώνης του ευρώ έθεσαν το ζήτημα της συναλλαγματικής ισοτιμίας που πρέπει να εφαρμόζεται για τη μετατροπή του ποσού της επιδότησης σε εθνικό νόμισμα. Ο κανονισμός δεν περιέχει ειδική διάταξη για τη χρήση του ευρώ.

Το ζήτημα αυτό δημιουργεί ιδιαίτερα προβλήματα σε περίπτωση διακυμάνσεων της συναλλαγματικής ισοτιμίας, για παράδειγμα μεταξύ της ημερομηνίας της αίτησης και της ημερομηνίας κατά την οποία η επιδότηση πιστώνεται στον τραπεζικό λογαριασμό του δικαιούχου κράτους. Εάν η ημερομηνία μετατροπής είναι η ημερομηνία της αίτησης και υπάρξει ανατίμηση του εθνικού νομίσματος σε σχέση με το ευρώ στην περίοδο έως την ημερομηνία της πληρωμής, τότε θα μειωθεί το ποσό της ενίσχυσης σε εθνικό νόμισμα. Φυσικά, τα αποτελέσματα από τυχόν διακυμάνσεις μεταξύ της ημερομηνίας υποβολής της αίτησης και της ημερομηνίας πληρωμής μπορεί να είναι είτε θετικά είτε αρνητικά.

Σε όλες τις περιπτώσεις μέχρι σήμερα, η μετατροπή σε ευρώ πραγματοποιήθηκε βάσει της συναλλαγματικής ισοτιμίας που ίσχυε τη στιγμή της αίτησης. Για να απλουστευθεί η χρηματοδοτική εκτέλεση της επιδότησης, η Επιτροπή έχει ζητήσει από τα δικαιούχα κράτη να εφαρμόζουν αυτήν τη μόνη συναλλαγματική ισοτιμία σε όλη την εφαρμογή και ως βάση για την τελική έκθεση εφαρμογής και τη δήλωση περί χρηματοδοτικής εκτέλεσης της επιδότησης. Η Επιτροπή προτίθεται να συνεχίσει την τρέχουσα πρακτική της, σύμφωνα και με τη γενικότερη φιλοσοφία που διέπει το ΤΑΕΕ ως ένα μη γραφειοκρατικό μέσο.

Επιπλέον, η Επιτροπή προτίθεται να συνεχίσει την πρακτική της σύμφωνα με την οποία ζητά από το δικαιούχο κράτος να εφαρμόζει ως συναλλαγματική ισοτιμία αναφοράς τη λογιστική ισοτιμία της Επιτροπής. Οι ισοτιμίες που πρέπει να χρησιμοποιηθούν για το σκοπό αυτό δημοσιεύονται στην Επίσημη Εφημερίδα και διατίθενται στην ακόλουθη ηλεκτρονική διεύθυνση:

http://europa.eu.int/comm/budget/inforeuro .

5. Χρηματοδότηση

Οι πέντε περιπτώσεις από το 2005 για τις οποίες δεν είχε ολοκληρωθεί ακόμη η διαδικασία έως το τέλος του έτους (πλημμύρες στη Ρουμανία, τη Βουλγαρία και την Αυστρία) εξετάστηκαν σε ένα μόνο διορθωτικό προϋπολογισμό. Το προσχέδιο διορθωτικού προϋπολογισμού 1/2006[6] εγκρίθηκε από την αρμόδια για τον προϋπολογισμό αρχή στις 27 Απριλίου 2006. Οι πληρωμές θα μπορούσαν να γίνουν μετά την έκδοση της απόφασης για τη χορήγηση επιδότησης και μετά την υπογραφή της συμφωνίας εφαρμογής. Και στις πέντε περιπτώσεις οι πληρωμές καθυστέρησαν λόγω της καθυστερημένης υποβολής από τα δικαιούχα κράτη των προτάσεων για την αξιοποίηση των επιδοτήσεων, οι οποίες έπρεπε να συμπεριληφθούν στη συμφωνία εφαρμογής (για λεπτομέρειες βλ. παράρτημα 1).

Τα ποσά της ενίσχυσης σε κάθε περίπτωση καθορίστηκαν με βάση την τυποποιημένη μέθοδο που είχε προηγουμένως αναπτύξει η Επιτροπή και είχε εξηγηθεί λεπτομερώς στην ετήσια έκθεση 2002/2003 (βλ. επίσης παράρτημα 3 της παρούσας έκθεσης). Τα ποσά της ενίσχυσης του 2006 ήταν τα ακόλουθα:

Δικαιούχος | Καταστροφή | Κατηγορία | Ποσό ενίσχυσης (σε ευρώ) |

Αυστρία | πλημμύρες | τοπική | 14.798.589 |

Ρουμανία | πλημμύρες της άνοιξης | μείζων | 18.797.800 |

Ρουμανία | πλημμύρες του θέρους | μείζων | 52.406.870 |

Βουλγαρία | πλημμύρες της άνοιξης | μείζων | 9.722.183 |

Βουλγαρία | πλημμύρες του θέρους | μείζων | 10.632.185 |

Σύνολο | 106.357.627 |

Λόγω του μεγάλου ποσού των απαιτούμενων πόρων για τις πέντε περιπτώσεις που αφορούν πλημμύρες και της μη διαθεσιμότητας των αντίστοιχων ελεύθερων πιστώσεων πληρωμών τη στιγμή της διαδικασίας του προϋπολογισμού κατέστη αναγκαίο να συμπεριληφθεί αίτηση για πρόσθετες πιστώσεις πληρωμών στο προσχέδιο διορθωτικού προϋπολογισμού 1/2006.

Για τις αιτήσεις που υπέβαλε η Ελλάδα και η Ουγγαρία το 2006, η Επιτροπή παρουσίασε το προσχέδιο διορθωτικού προϋπολογισμού αριθ. 2/2007[7], το οποίο εγκρίθηκε από την αρμόδια για τον προϋπολογισμό αρχή στις 7 Ιουνίου 2007. Οι αιτήσεις αυτές θα περιληφθούν στην ετήσια έκθεση του επόμενου έτους.

6. Παρακολούθηση

Το 2006 η Επιτροπή πραγματοποίησε επτά επισκέψεις παρακολούθησης: η πρώτη επίσκεψη πραγματοποιήθηκε τον Ιούνιο στη Σλοβακία (θεομηνία στην Tatra) και μια σειρά επισκέψεων πραγματοποιήθηκε στις τέσσερις χώρες που είχαν πληγεί από την θεομηνία (Σουηδία, Εσθονία, Λεττονία και Λιθουανία) τον Ιανουάριο του 2005. Οι επισκέψεις στη Ρουμανία και τη Βουλγαρία πραγματοποιήθηκαν τον Οκτώβριο και το Νοέμβριο αντίστοιχα, και αφορούσαν, και οι δύο, την εφαρμογή των επιδοτήσεων του Ταμείου Αλληλεγγύης που είχαν χορηγηθεί για τις καταστροφές από τις δύο πλημμύρες του 2005.

Όπως συνέβη και σε προηγούμενες περιπτώσεις, οι επισκέψεις αυτές έγιναν δεκτές με ικανοποίηση από τις αρμόδιες υπηρεσίες και έδωσαν την ευκαιρία να λυθούν τεχνικά προβλήματα που αφορούσαν π.χ. την επιλεξιμότητα των δαπανών και τους τρόπους ελέγχου. Οι αρχές της Σλοβακίας έθεσαν ένα ζήτημα που αφορούσε τη συναλλαγματική ισοτιμία που πρέπει να εφαρμόζουν οι δικαιούχοι που δεν ανήκουν στη ζώνη του ευρώ. Η συμφωνηθείσα λύση (βλ. σημείο 4 ανωτέρω) αφορούσε και όλους τους άλλους δικαιούχους που είχαν λάβει επιδοτήσεις το 2005 και το 2006 και είχε, συνεπώς, γενική εφαρμογή. Επίσης, οι επισκέψεις επέτρεψαν στην Επιτροπή να διαμορφώσει εικόνα σχετικά με την προστιθέμενη αξία του Ταμείου Αλληλεγγύης και να συλλέξει πληροφορίες σχετικά με τα συστήματα εφαρμογής. Διαπιστώθηκε ότι τα συστήματα εφαρμογής διέφεραν από τη μία χώρα στην άλλη αλλά θα μπορούσαν, σε γενικές γραμμές, να θεωρηθούν αποτελεσματικά και διαφανή, αφού οι περισσότερες χώρες χρησιμοποιούν τις δομές και τις διαδικασίες που λειτουργούν ήδη για τα διαρθρωτικά ταμεία. Διαπιστώθηκε ότι η εφαρμογή προχωρούσε με ικανοποιητικό ρυθμό και στις περισσότερες χώρες είχαν γίνει τα κατάλληλα βήματα για να διασφαλιστεί η τήρηση των υποχρεώσεων των σχετικών με την παρακολούθηση και τον έλεγχο. Παρά το ότι δεν φαινόταν να υπάρχει απολύτως ανάγκη, η Επιτροπή επανέλαβε ότι είναι ανάγκη η παρακολούθηση και ο έλεγχος να ενσωματώνονται από την αρχή στα συστήματα εφαρμογής.

7. Κλεισιμο των παρεμβασεων

Το άρθρο 8 παράγραφος 2 του κανονισμού 2012/2002 προβλέπει ότι, το αργότερο έξι μήνες μετά τη λήξη της ετήσιας περιόδου από την ημερομηνία εκταμίευσης της επιδότησης, το κράτος δικαιούχος υποβάλλει έκθεση σχετικά με τη χρηματοδοτική εκτέλεση της επιδότησης (εφεξής «έκθεση εφαρμογής») μαζί με δήλωση που δικαιολογεί τις δαπάνες (εφεξής: «δήλωση εγκυρότητας»). Μετά το τέλος αυτής της διαδικασίας, η Επιτροπή προχωρεί στο κλείσιμο της ενίσχυσης που χορήγησε το Ταμείο.

Όσον αφορά το κλείσιμο της ενίσχυσης των δύο ιταλικών υποθέσεων για τις οποίες η έκθεση εφαρμογής ελήφθη στις 18 Νοεμβρίου 2005 (σεισμός στην περιοχή Molise της Απουλίας και ηφαιστειακή έκρηξη στην Αίτνα), η Επιτροπή παρατήρησε ότι όλο το ποσό των επιδοτήσεων του ΤΑΕΕ (δηλ. 16.798.000 EUR για την ηφαιστειακή έκρηξη στην Αίτνα και 30.826.000 EUR για το σεισμό στην περιοχή Molise της Απουλίας) είχαν δαπανηθεί από τις ιταλικές αρχές. Η Επιτροπή ζήτησε ορισμένες διασαφήσεις από τις ιταλικές αρχές σχετικά με τη δήλωση εγκυρότητας για τη χρηματοδοτική εκτέλεση της επιδότησης (δυνάμει του άρθρου 9 της συμφωνίας εφαρμογής), οι οποίες παρασχέθηκαν στις 22 Νοεμβρίου 2006. Ύστερα από προσεκτική ανάλυση των συμπληρωματικών στοιχείων, η Επιτροπή έκλεισε την ενίσχυση στις 30 Απριλίου 2007.

Όσον αφορά την ενίσχυση που χορηγήθηκε στην Πορτογαλία (δασικές πυρκαγιές το 2003), για την οποία η έκθεση εφαρμογής παρελήφθη τον Ιούνιο του 2005, η Επιτροπή έλαβε πρόσθετες πληροφορίες από τις πορτογαλικές αρχές στις 8 Μαΐου 2006 και στις 25 Αυγούστου 2006. Οι πορτογαλικές αρχές ανέφεραν ότι είχε πραγματικά δαπανηθεί το ποσό των 42.359.112,21 EUR (από τη συνολική επιδότηση ύψους 48.539.000 EUR). Κατά συνέπεια, θα πρέπει να ανακτηθεί το υπόλοιπο ποσό των 6.179.887,79 EUR. Επιπροσθέτως, στη δήλωση για το κλείσιμο της ενίσχυσης, οι πορτογαλικές αρχές δήλωσαν ότι, ύστερα από λογιστικό έλεγχο, το ποσό των 211.613,80 δεν μπορεί να επιβεβαιωθεί ως επιλέξιμο για το Ταμείο Αλληλεγγύης. Κατά συνέπεια, το εν λόγω ποσό θα πρέπει επίσης να ανακτηθεί. Ωστόσο, στο τέλος της περιόδου που καλύπτει η παρούσα ετήσια έκθεση, δεν κατέστη δυνατό να κλείσει η ενίσχυση, δεδομένου ότι εκκρεμούσε η επιβεβαίωση για τις εκτιμήσεις της ζημίας στην αίτηση. Το άρθρο 10 παράγραφος 2 του κανονισμού αναφέρει ότι, στην περίπτωση σημαντικά χαμηλότερης αξιολόγησης της ζημίας, όπως φαίνεται από νέα στοιχεία, η Επιτροπή θα ζητήσει από το δικαιούχο κράτος να επιστρέψει αντίστοιχο ποσό από την επιδότηση. Κατά συνέπεια, ζητήθηκε από τις πορτογαλικές αρχές να επιβεβαιώσουν το ποσό της άμεσης ζημίας. Με επιστολή που ελήφθη στις 16 Απριλίου 2007, οι πορτογαλικές αρχές επιβεβαίωσαν το ποσό της άμεσης ζημίας, το οποίο καθορίστηκε τελικά σε 1.302 εκατ. EUR αντί των 1.228 εκατ. EUR που είχε εκτιμηθεί στην αίτηση). Κατά συνέπεια, το συνολικό ποσό που θα ανακτηθεί είναι 6.391.501,59 EUR. Έχουν κινηθεί οι διαδικασίες για την ανάκτηση του εν λόγω ποσού.

Το 2006 η Επιτροπή έλαβε τις τελικές εκθέσεις εφαρμογής για τις επιδοτήσεις που είχαν δοθεί το 2004 στην Ισπανία (πυρκαγιές στα σύνορα με την Πορτογαλία) και τη Μάλτα (πλημμύρες). Πρόσθετες πληροφορίες συμπεριλήφθηκαν στην έκθεση εφαρμογής για την ενίσχυση που χορηγήθηκε μετά την πετρελαιοκηλίδα του Prestige στην Ισπανία. Στο τέλος της περιόδου που καλύπτεται από την παρούσα ετήσια έκθεση η αξιολόγηση των εν λόγω εκθέσεων εφαρμογής ήταν ακόμη σε εξέλιξη. Σε ό,τι αφορά την ενίσχυση των 19,625 εκατ. EUR που δόθηκαν στη Γαλλία για τις πλημμύρες στο δέλτα του Ροδανού το 2004, για την οποία η έκθεση εφαρμογής παρελήφθη το 2006, η ενίσχυση έκλεισε στις 29 Νοεμβρίου 2006. Επειδή το ποσό των 135.492,09 EUR δεν δαπανήθηκε, η Επιτροπή έχει κινήσει τη διαδικασία ανάκτησης.

8. Προταση Νεου Κανονισμου Για Το Ταμειο Αλληλεγγυης

Αφότου η ομάδα οικονομικών συμβούλων του Συμβουλίου άρχισε να εξετάζει την πρόταση της Επιτροπής για ένα νέο κανονισμό του Ταμείου Αλληλεγγύης στο πλαίσιο της προεδρίας του Συμβουλίου από το ΗΒ, οι εργασίες της ομάδας επιταχύνθηκαν τους πρώτους μήνες της αυστριακής προεδρίας το 2006. Ενώ λίγα κράτη μέλη εξέφρασαν την αντίθεσή τους στη διεύρυνση του πεδίου εφαρμογής του Ταμείου, η συντριπτική πλειοψηφία των αντιπροσωπειών εξέφρασαν τις επιφυλάξεις τους για όλα σχεδόν τα άλλα νέα στοιχεία που περιέχονται στην πρόταση. Η Επιτροπή υπέβαλε σειρά εγγράφων εργασίας για να αποδείξει ότι οι ανησυχίες αυτές - ιδίως όσες αφορούν τη χρηματοδότηση του αναθεωρημένου Ταμείου – ήταν αβάσιμες, αλλά δεν σημειώθηκε πρόοδος. Στη συνεδρίαση της 15ης Μαρτίου, η αυστριακή προεδρία αποφάσισε να μη δώσει συνέχεια στην πρόταση προς το παρόν.

Αντιθέτως, το Ευρωπαϊκό Κοινοβούλιο εξέδωσε στις 18 Μαΐου την εξαιρετικά ευνοϊκή έκθεση Berend, η οποία προετοιμάστηκε από την επιτροπή REGI. Η έκθεση προτείνει μια σειρά τροπολογιών αλλά, σε γενικές γραμμές, υποστηρίζει όλα τα στοιχεία που περιέχονται στην πρόταση της Επιτροπής. Ύστερα από την ψήφιση της έκθεσης Berend, το θέμα ετέθη εκ νέου στην ημερήσια διάταξη της ομάδας εργασίας του Συμβουλίου στις 30 Μαΐου, αν και το νέο αυτό στοιχείο δεν άλλαξε τη θέση των κρατών μελών.

Η Επιτροπή ανέλαβε σειρά πρωτοβουλιών, ακόμα και σε επίπεδο Προέδρου της Επιτροπής, για να πείσει τα κράτη μέλη και, ιδίως, την επικείμενη φινλανδική προεδρία και, προς τα τέλη του 2006, τη γερμανική προεδρία του Συμβουλίου να ανανεώσουν τη συζήτηση για την πρόταση. Ωστόσο, έως τα τέλη του 2006 δεν είχε σημειωθεί πρόοδος.

9. Συμπεράσματα

Το 2006 ελήφθησαν συνολικά τέσσερις νέες αιτήσεις για οικονομική ενίσχυση από το Ταμείο, δηλ. μικρότερος αριθμός σε σχέση με τα τρία προηγούμενα χρόνια. Η ουγγρική αίτηση ήταν η μόνη που αφορούσε μείζονα φυσική καταστροφή – το κύριο πεδίο εφαρμογής του Ταμείου Αλληλεγγύης – για την οποία η Επιτροπή ήταν σε θέση να προτείνει την κινητοποίηση του Ταμείου. Στη συνέχεια εγκρίθηκε από την αρμόδια για τον προϋπολογισμό αρχή.

Οι άλλες τρεις αιτήσεις υποβλήθηκαν με βάση τα κριτήρια της τοπικής καταστροφής, από τις οποίες η μία - που αφορούσε την έκρηξη στις δεξαμενές πετρελαίου του Buncefield – αποσύρθηκε από την κυβέρνηση του ΗΒ λόγω αμφιβολιών για τη συμμόρφωσή της προς τα κριτήρια του κανονισμού, τα οποία τείνουν γενικά να αποκλείουν την ενίσχυση σε περίπτωση καταστροφών τεχνολογικής προέλευσης (σημ.: η πρόταση νέου κανονισμού για το Ταμείο Αλληλεγγύης περιλαμβάνει σαφή αναφορά στις τεχνολογικές καταστροφές). Οι πληροφορίες που παρασχέθηκαν προς στήριξη της ελληνικής αίτησης για τις πλημμύρες στον Έβρο – πρόκειται για τη δεύτερη αίτηση από τις αιτήσεις για τοπική καταστροφή το 2006 – θεωρήθηκε ότι ικανοποιεί τα κριτήρια και, συνεπώς, προτάθηκε η κινητοποίηση του Ταμείου. Η αίτηση για τις δασικές πυρκαγιές στη Γαλικία απορρίφθηκε διότι δεν ικανοποιούνταν τα κριτήρια του κανονισμού.

Για τις αιτήσεις που έλαβε το 2006 η Επιτροπή πρότεινε συνολικό ποσό ενίσχυσης από το Ταμείο ύψους 24,4 εκατ. EUR. Μετά το 2004 το ποσό αυτό είναι το δεύτερο χαμηλότερο ετήσιο ποσό που δίνεται από τη δημιουργία του Ταμείου το 2002.

Αν και σε μικρότερη κλίμακα από τα προηγούμενα χρόνια, η πείρα που αποκτήθηκε το 2006 επιβεβαίωσε τη γενική τάση σύμφωνα με την οποία οι περισσότερες αιτήσεις για ενίσχυση από το Ταμείο Αλληλεγγύης δεν αφορούν μείζονες καταστροφές, οι οποίες προβλέπονται στο πεδίο εφαρμογής του Ταμείου, αλλά υποβάλλονται βάσει των κριτηρίων για εξαιρετικές περιπτώσεις τοπικών καταστροφών. Εξακολουθεί να είναι δύσκολη η συμμόρφωση με τα εν λόγω κριτήρια - τα οποία σύμφωνα με τον κανονισμό πρέπει να εφαρμόζονται από την Επιτροπή «με άκρα αυστηρότητα». Το ποσοστό των ανεπιτυχών αιτήσεων - περίπου 60% - που υποβάλλονται βάσει του κριτηρίου της τοπικής καταστροφής, εξακολουθεί να είναι υψηλό. Για τις αιτήσεις που αφορούν μείζονες καταστροφές για τις οποίες εφαρμόζεται μόνο το ποσοτικό κριτήριο, το ποσοστό των θετικών αξιολογήσεων φθάνει μέχρι σήμερα το 100%.

Η Επιτροπή συνεχίζει να πιστεύει ότι, αφενός με τη χρήση ενός μόνο κριτηρίου για την κινητοποίηση του Ταμείου με χαμηλότερα ποσοτικά όρια από αυτά που ισχύουν σήμερα και, αφετέρου, με την κατάργηση των σημερινών (μη ποσοτικών) κριτηρίων για εξαιρετικές περιπτώσεις τοπικών καταστροφών, θα ήταν καλύτερη η αξιοποίηση του Ταμείου Αλληλεγγύης. Ταυτόχρονα, δεν θα υπήρχε και η απογοήτευση την οποία συνεπάγεται η απόρριψη μιας αίτησης, καθώς είναι πολύ δύσκολο να πληρωθούν τα κριτήρια για τις εξαιρετικές περιπτώσεις τοπικών καταστροφών.

Βάσει της πείρας που έχει αποκτηθεί, τέτοιου είδους αλλαγές θα ήταν σε γενικές γραμμές ουδέτερες με την έννοια ότι οι ίδιες αποφάσεις για την κινητοποίηση του Ταμείου θα είχαν ληφθεί με τα νέα κριτήρια. Πλην όμως, με την αποσαφήνιση των κριτηρίων και την κατάργηση του κριτηρίου της τοπικής καταστροφής στον τρέχοντα κανονισμό, τα αιτούντα κράτη θα είχαν σαφέστερη ένδειξη για το εάν ή όχι αξίζει να επενδύσουν σημαντικούς πόρους για την υποβολή μιας αίτησης στο ΤΑΕΕ. Με τον τρόπο αυτό, τα νέα κριτήρια θα συνεισέφεραν σημαντικά στη βελτίωση της νομοθεσίας.

Για το λόγο αυτό η Επιτροπή ελπίζει ότι το Συμβούλιο θα είναι εκ νέου σε θέση να συζητήσει την πρόταση της Επιτροπής της 6ης Απριλίου 2005 για ένα νέο κανονισμό που θα διέπει το Ταμείο Αλληλεγγύης, στον οποίο περιέχονται οι σχετικές διατάξεις. Επιπλέον, η διεύρυνση του πεδίου εφαρμογής του Ταμείου κατά τρόπο ώστε να καλύπτει και άλλες καταστροφές πλην των φυσικών θα παρέχει στην Κοινότητα τη δυνατότητα να εκφράσει δυναμικά την αλληλεγγύη της στην περίπτωση εκδήλωσης κρίσεων που δεν οφείλονται σε φυσικά φαινόμενα.

Παράρτημα 1 European Union Solidarity Fund applications received or completed in 2006

Country | GNI 2004 | 0.6% of GNI | Major disaster threshold 2006 |

AT | ÖSTERREICH | 234 184 | 1 405.103 | 1 405.103 |

BE | BELGIQUE-BELGIË | 290 703 | 1 744.220 | 1 744.220 |

BG | BALGARIJA | 18 927 | 113.563 | 113.563 |

CY | KYPROS | 12 297 | 73.784 | 73.784 |

CZ | ČESKA REPUBLIKA | 82 560 | 495.358 | 495.358 |

DE | DEUTSCHLAND | 2 216 000 | 13 296.000 | 3 202.578* |

DK | DANMARK | 195 471 | 1 172.825 | 1 172.825 |

EE | EESTI | 8 456 | 50.733 | 50.733 |

EL | ELLADA | 167 356 | 1 004.137 | 1 004.137 |

ES | ESPAÑA | 827 642 | 4 965.852 | 3 202.578* |

FI | SUOMI/FINLAND | 149 197 | 895.182 | 895.182 |

FR | FRANCE | 1 657 132 | 9 942.792 | 3 202.578* |

HR | HRVATSKA | 27 623** | 165.739 | 165.739 |

HU | MAGYARORSZÁG | 76 582 | 459.494 | 459.494 |

IE | IRELAND | 125 714 | 754.285 | 754.285 |

IT | ITALIA | 1 343 620 | 8 061.718 | 3 202.578* |

LT | LIETUVA | 17 591 | 105.543 | 105.543 |

LU | LUXEMBOURG (G-D) | 22 643 | 135.855 | 135.855 |

LV | LATVIJA | 10 945 | 65.667 | 65.667 |

MT | MALTA | 4 203 | 25.220 | 25.220 |

NL | NEDERLAND | 489 791 | 2 938.746 | 2 938.746 |

PL | POLSKA | 186 029 | 1 116.176 | 1 116.176 |

PT | PORTUGAL | 140 465 | 842.788 | 842.788 |

RO | ROMÂNIA | 58 947** | 353.681 | 353.681 |

SE | SVERIGE | 281 444 | 1 688.665 | 1 688.665 |

SI | SLOVENIJA | 25 905 | 155.429 | 155.429 |

SK | SLOVENSKÁ REPUBLIKA | 32 790 | 196.738 | 196.738 |

TR | TÜRKIYE | 24 1373 | 1 448.237 | 1 448.237 |

UK | UNITED KINGDOM | 1 754 367 | 10 526.204 | 3 202.578* |

* ~ EUR 3 billion in 2002 prices

** GDP (GNI not available)

[1] Κανονισμός (ΕΚ) αριθ. 2012/2002 του Συμβουλίου, της 11ης Νοεμβρίου 2002, για την ίδρυση του Ταμείου Αλληλεγγύης της Ευρωπαϊκής Ένωσης, ΕΕ L 311/3 της 14.11.2002, εφεξής «ο κανονισμός».

[2] Το άρθρο 2 παράγραφος 1 ορίζει: «Κατόπιν αιτήσεως ενός κράτους μέλους ή χώρας που συμμετέχει στις διαπραγματεύσεις προσχώρησης με την Ευρωπαϊκή Ένωση, αποκαλούμενου στο εξής "κράτος δικαιούχος", η ενίσχυση του ταμείου μπορεί κυρίως να κινητοποιηθεί, όταν την επικράτεια του κράτους αυτού πλήττει μείζων φυσική καταστροφή με σοβαρές επιπτώσεις για τις συνθήκες διαβίωσης, το φυσικό περιβάλλον ή την οικονομία μιας ή περισσοτέρων περιοχών ή μιας ή περισσοτέρων χωρών.»

[3] Η μόνη περίπτωση κατά την οποία κινητοποιήθηκε το ΤΑΕΕ, μέχρι σήμερα, για μη φυσική καταστροφή αφορούσε το ναυάγιο του πετρελαιοφόρου «Prestige» κοντά στις ισπανικές ακτές.

[4] « …τεράστια καταστροφή, ιδίως φυσική, που έπληξε το μεγαλύτερο μέρος του πληθυσμού της και είχε σοβαρές και μακροχρόνιες επιπτώσεις για τις συνθήκες διαβίωσης και για την οικονομική σταθερότητα της περιοχής .»

[5] Για λεπτομέρειες βλ. την ετήσια έκθεση του 2005, COM(2006)444 τελικό

[6] SEC(2006)325 τελικό της 10.3.2006

[7] COM(2007)148 τελικό της 28.3.2007.